มันนี่ทูเดย์
กยศ.แจงขั้นตอนติดตามหนี้ก่อนบังคับคดี
9 พ.ย. 2558

กยศ.แจงขั้นตอนติดตามหนี้ก่อนบังคับคดี
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า การติดตามหนี้ผู้กู้ยืมที่ครบกำหนดชำระมีเงื่อนไขที่ผ่อนปรนมาก เมื่อผู้กู้ยืมสำเร็จการศึกษาแล้วจะมีระยะเวลาปลอดหนี้ 2 ปี จากนั้นผ่อนชำระให้เสร็จสิ้นภายใน 15 ปี คิดดอกเบี้ยเพียง 1% ต่อปี ซึ่งงวดแรกผ่อนชำระเพียงเงินต้นไม่มีดอกเบี้ย
ทั้งนี้ ปีแรกที่ครบกำหนดชำระหนี้ จะส่งหนังสือแจ้งภาระหนี้พร้อมตารางการผ่อนชำระให้ทราบ และปีต่อไปจะจัดส่งใบแจ้งหนี้ หากผู้กู้ยืมค้างชำระไม่เกิน 1 ปี ต้องเสียเบี้ยปรับผิดนัด 12% ต่อปีของเงินต้นที่ค้างชำระ และเพิ่มเป็น 18% หากค้างเกิน 1 ปี
นอกจากนี้ หากผู้กู้ยืมค้างชำระตั้งแต่ 5 งวดขึ้นไป กองทุนจะมีหนังสือแจ้งบอกเลิกสัญญาและฟ้องคดีต่อศาล เมื่อศาลมีคำพิพากษาแล้วผู้กู้ยืมยังไม่ชำระหนี้ กองทุนจึงจะสืบทรัพย์บังคับคดีด้วยการยึดทรัพย์หรืออายัดทรัพย์สินของผู้กู้ยืมและผู้ค้ำประกัน
อย่างไรก็ตาม หากผู้กู้ยืมไม่สามารถผ่อนชำระหนี้ได้ เนื่องจากไม่มีรายได้ มีรายได้น้อย หรือเป็นผู้ประสบภัยพิบัติจากภัยธรรมชาติหรือเหตุจลาจล สามารถขอผ่อนผันการชำระหนี้ได้ที่ธนาคารกรุงไทยได้ทุกสาขา
“ขอให้ผู้กู้ยืมรุ่นพี่ที่ค้างชำระหนี้มาติดต่อชำระเงินคืนเพื่อส่งต่อโอกาสทางการศึกษาให้แก่รุ่นน้องนักเรียนนักศึกษาที่ขาดแคลนทุนทรัพย์ได้มีโอกาสเรียนต่อ” น.ส.ฑิตติมา กล่าว